Document ID: 32007R1475

A BIZOTTSÁG 1475/2007/EK RENDELETE
(2007. december 13.)
a Thaiföldről származó maniókára vonatkozó 2008-tól alkalmazandó közösségi vámkontingens megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT XXIV. cikkének (6) bekezdése alapján folytatott tárgyalások eredményeként összeállított CXL. jegyzékében meghatározott engedmények végrehajtásáról szóló, 1996. június 18-i 1095/96/EK tanácsi rendeletre (1) és különösen annak 1. cikke (1) bekezdésére,
mivel:
(1)
A Kereskedelmi Világszervezet többoldalú kereskedelmi tárgyalásai során a Közösség vállalta, hogy a 0714 10 KN-kód alá tartozó, Thaiföldről származó termékekre négyéves időszakra 21 millió tonnára korlátozott vámkontingenst nyit meg 6 %-ra csökkentett vámmal. A kontingenst a Bizottságnak kell megnyitnia és kezelnie.
(2)
Tekintetbe véve a termékleírást és a piacot, az igénylési sorrend alapján történő kezelés megfelelő. Az adminisztratív egyszerűsítés érdekében a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló, 2003. július 28-i 1342/2003/EK bizottsági rendelet (2) szerinti, a maniókatermékekre vonatkozó kontingenst a gabonafélék és a rizs ágazatában a termékek behozatala és kivitele tekintetében alkalmazandó szabályoknak megfelelően, a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendelettel (3) összhangban kell kezelni. A kezelést a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (4) 308a. és 308b. cikkének, valamint 308c. cikke (1) bekezdésének megfelelően kell megvalósítani.
(3)
Az 1784/2003/EK rendelet 9. cikkének (1) bekezdése lehetséges kivételt engedélyez a behozatali engedély bemutatására vonatkozó követelmény alól az olyan termékek esetében, amelyek a gabonafélék piacának ellátási helyzetét jelentősen nem befolyásolják. Az elmúlt években a Közösség a 0714 10 KN-kód alá tartozó manióka éves mennyiségének kevesebb mint 10 %-át hozza be. Ebbe korlátozott mennyiségű nagyon speciális termékek tartoznak, amelyek nem befolyásolják a gabonapiac helyzetét. Ezért lehet alkalmazni a behozatali engedélyre vonatkozó követelmény alóli, az 1784/2003/EK rendelet 9. cikkének (1) bekezdésében említett mentességet.
(4)
Olyan igazgatási rendszer fenntartására van szükség, amely biztosítja, hogy a kontingens keretében kizárólag Thaiföldről származó termékeket lehessen behozni. Egyértelművé kell tenni, hogy az igénylési sorrend alapján kezelt kontingensek keretében behozott áruk esetében milyen származási igazolást kell bemutatni. Ezt a 2454/93/EGK bizottsági rendelet 55-65. cikke határozza meg.
(5)
Mivel az elmúlt két évben nem merültek ki gyorsan az egyenértékű vámkontingensek, az e rendelet által megnyitott, igénylési sorrend alapján kezelt vámkontingenseket egyelőre nem lehet kritikusnak tekinteni a 2454/93/EGK rendelet 308c. cikke értelmében. Ezért a vámhatóságokat fel kell hatalmazni arra, hogy a 2454/93/EGK rendelet 308c. cikke (1) bekezdésének és 248. cikke (4) bekezdésének megfelelően az eredetileg e kontingensek keretében behozott áruk esetében eltekinthessenek a biztosítéknyújtás kötelezettségétől. Az egyik kezelési rendszerről a másikra való átállás sajátosságai miatt az említett rendelet 308c. cikkének (2) és (3) bekezdését nem kell alkalmazni.
(6)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
E rendelet a Thaiföldről származó maniókára vonatkozó közösségi vámkontingenst nyit meg. A vámkontingenst naptári éves alapon 2008. január 1-jétől kell kezelni.
2. cikk
A 0714 10 KN-kód alá tartozó manióka behozatalára a nettósúlyban kifejezett mennyiséget és az alkalmazandó vámtételt a melléklet tartalmazza.
3. cikk
Az e rendelet mellékletében meghatározott vámkontingenst a Bizottság a 2454/93/EGK rendelet 308a. és 308b. cikkének és 308c. cikke (1) bekezdésének megfelelően igénylési sorrend alapján kezeli. Az említett rendelet 308c. cikkének (2) és (3) bekezdése nem alkalmazandó.
4. cikk
Az 1. cikkben említett vámkontingens szerinti manióka behozatalához nem szükséges a behozatali engedély bemutatása.
5. cikk
Az e rendelet 1. cikkében említett kontingensbe tartozó termékek akkor bocsáthatók szabadon forgalomba, ha azokat a thaiföldi illetékes hatóságok által kiállított, a 2454/93/EGK rendelet 55-65. cikkével összhangban lévő származási igazolás kíséri.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
2008. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 13-án.

Labels: 3
17
18